पंचायत चुनाव : प्रचार ने पकड़ा जोर बैनर होर्डिंग्स के कारोबार में तेजी
एकतरफ चुनाव आयोग सख्ती बरत रहा है कि उम्मीदवार पंचायत चुनाव में तय लिमिट के अंदर ही प्रचार पर खर्च करें। दूसरी तरफ उम्मीदवार प्रचार करने में कोई कमी नहीं छोड़ना चाहते हैं। इसके लिए उन्होंने पूरी कमर कस ली है। एक महीने के चुनाव के दौरान उम्मीदवार केवल प्रचार पर एक करोड़ से ज्यादा खर्च करेंगे। उम्मीदवार दीवारों पर पर्चे चिपकाने से लेकर फ्लैक्स बोर्ड और मैसेज आदि तरीकों के प्रयोग में कमी नहीं रख रहे।
उम्मीदवारों के इस खर्च से प्रिंटिंग प्रेस मार्केट में रौनक आई है। एक वर्ष से मंदी झेल रहे प्रिंटिंग प्रेस कारोबार में दोबारा उम्मीद जगी है। शहर में बड़ी मशीनें लगने लगी हैं। जिन कार्यों के लिए पहले दिल्ली भागना पड़ता अब वे काम शहर में ही होने लगे हैं। वहीं चुनाव आयोग के सख्त निर्देश हैं कि प्रत्येक बैनर, पोस्टर और होर्डिंग पर प्रिंटिंग प्रेस दुकानदार का नाम प्रिंट होना चाहिए।
चुनाव में प्रयोग होने वाली सामग्री करीब चार रुपए से शुरू होकर हजारों रुपए तक में बनती है। मार्केट में पोस्टर का रेट 3500 रुपए से 4 हजार के एक हजार तक चल रहा हैं। जो प्रति पोस्टर 3.5 से चार रुपए हो गया। स्टीकर का रेट 9 से 11 रुपए चल रहा हैं। फ्लैक्स का रेट 7 रुपए से लेकर 10 रुपए प्रति स्केवयर मीटर तक चल रहा है। फ्लैक्स साइज के अनुसार हजारों रुपए तक का एक-एक फ्लैक्स बन जाता है। दो सौ रुपए तक में होर्डिंग शुरू हो जाते हैं। कार पर चिपकाने वाले नए ट्रेंड के स्टिकर का रेट 300 से 350 रुपए चल रहा है। प्रिंटिंग प्रेस के काम में नयापन लाने के लिए प्रचार सामग्री में नया ट्रेंड शुरू हो गया है। अब प्रचार में सबसे नया ट्रेंड गाड़ियों के शीशों पर चिपकाने वाले बड़े स्टीकर आए हैं। ज्यादातर उम्मीदवार इसे पसंद कर रहे हैं।
पंचायत चुनाव का समय लगभग एक महीने का है। शहर में 5 ऐसे प्रेस हैं, जिनके पास बड़ी मशीनें हैं। इन्हें उम्मीद है कि इस समय में एक दुकानदार की सेल 15 लाख तक हो जाएगी। वहीं शहर में काफी ऐसे प्रेस वाले हैं, जो पोस्टर ही प्रिंट करते हैं। बड़े बैनरों का ऑर्डर लेकर दूसरे से काम करवाते हैं। ऐसे दुकानदारों को भी 5 लाख तक की सेल की उम्मीद है। ऐसे में इस एक महीने के समय में प्रिंटिंग प्रेस का एक करोड़ से ज्यादा का कारोबार हो जाएगा। गणपति प्रिंटिंग प्रेस संचालक कर्मबीर का कहना है कि पिछले वर्ष सितंबर-अक्टूबर में ही विधानसभा के चुनाव हुए थे। उस समय करीब दो करोड़ की सेल हुई थी। तब से अब तक एक वर्ष में हम मंदी की मार झेल रहे हैं। अब पंचायत चुनाव से रौनक लौटी है।
पानीपत. पंचायतचुनाव सामग्री बनवाने के लिए लाया गया सामान।
bho_Deva hin_Deva hin_Deva hin_Deva hin_Deva awa_Deva